b'\n_START_ARTICLE_\nBitka pri Adrianoplu (378)\n_START_SECTION_\nPrihod Hunov\n_START_PARAGRAPH_\nV 370-ih letih so iz step Centralne Azije na ozemlje Alanov vdrli Huni, ki so jih pokorili, pre\xc5\xbeivele pa prisilili v beg. Te so za\xc4\x8deli vpadati v ozemlje Grevtungov, enega od gotskih klanov, ki je \xc5\xbeivel med Dnjestrom in Dneprom severno od \xc4\x8crnega morja. Vodja Grevtungov Ermenrih je po kratkem boju storil samomor in vodstvo je padlo v roke Vitmirija. Ta je najel nekaj Hunov, da bi Grevtungom pomagali v bojih proti Alanom, vendar je na koncu v boju izgubil \xc5\xbeivljenje. Vodstvo sta prevzela Alatevs in Safraks, ki sta bila prisiljena se umakniti zahodno v ozemlje Tervingov, kjer so Grevtungi zgradili par obrambnih zgradb. Medtem je vodja Tervingov, Atanarik napredoval proti Dnestru. Tam ga je hunska lahka konjenica nepri\xc4\x8dakovano napadla ter porazila, zaradi \xc4\x8desar se je umaknil v gore dana\xc5\xa1nje Romunije. Novica o naglem uspehu nomadov proti Gotom se je hitro raz\xc5\xa1irila med Germani in po zapisih Amijana Marcelina naj bi\xcb\x90"Se za\xc4\x8dele stra\xc5\xa1ne govorice o novem in groznem razburjenju ljudi iz severa. Mo\xc5\xbeje so sli\xc5\xa1ali \xc4\x8dez celo obmo\xc4\x8dje med Kvadi in Markomani do \xc4\x8crnega morja, da se v regiji okoli reke Donave s svojimi dru\xc5\xbeinami klati divja horda oddaljenih plemen, ki jo je iz svojih domov pregnal nepri\xc4\x8dakovan pritisk." Zato so se Goti pognali ju\xc5\xbeno.\n_START_SECTION_\nVstop v Rimski Imperij\n_START_PARAGRAPH_\nAtanarik je po porazu s strani Hunov izgubil avtoriteto ter spo\xc5\xa1tovanje svojega plemena, zato je veliko \xc5\xa1tevilo Tervingov dezertiralo. Ta odcepljena skupina pod vodstvom Alavija in Fritigerna je prosila za azil v Rimskem imperiju. Vladar Vzhodno Rimskega Cesarstva Valens je pro\xc5\xa1njo odobril saj je ravno bil vojno z Perzijci in je v brezdomnih Gotih najverjetneje videl vir novih vojakov. Tako so Goti s \xc4\x8dolni, splavi in votlimi debli dreves pre\xc4\x8dkali reko. Zaradi mo\xc4\x8dnega de\xc5\xbeja in neznanja plavanja veliko ljudi pre\xc4\x8dkanja ni pre\xc5\xbeivelo. Po njem so se Goti morali spopasti s pomanjkanjem hrane saj Rimljani na pre\xc4\x8dkanje ve\xc4\x8d tiso\xc4\x8d ljudi niso bili pripravljeni. Provincialna poveljnika Lupicinij in Maksim pa jim tudi nista bila v pomo\xc4\x8d. Po zapisih Marcelina naj bi bila oba "zahrbtno pohlepna" ter naj bi Gotom v zameno za su\xc5\xbenje prodajala lokalne pse. Medtem so tudi Grevtungi prosili za azil v imperiju, ki pa je bil zavrnjen, saj so imeli imperijalne oblasti \xc5\xbee preve\xc4\x8d te\xc5\xbeav z Goti, ki so \xc5\xbee bili v imperiju. Kljub temu so medtem, ko so bile Lupicinijeve enote zaposlene z mo\xc5\xbenim nemirom med Tervingi, pre\xc4\x8dkali reko ter se zdru\xc5\xbeili s Fritigernovimi Goti.\n_START_SECTION_\nIzbruh in raz\xc5\xa1iritev upora\n_START_PARAGRAPH_\nLeta 376 je bilo \xc5\xa1tevilo Gotov, ki so tedaj prebivali v bli\xc5\xbeini Donave preveliko, da bi bili samooskrbni, zaradi \xc4\x8desar so se za\xc4\x8deli upirati lokalnim oblastem ter so za\xc4\x8deli vpadati ju\xc5\xbeno v rodovitno regijo okoli Marcijanopla. Rimljani teh vpadov niso bili zmo\xc5\xbeni omejiti, saj so bile njihove enote zelo redko postavljene. Lupicinij je sku\xc5\xa1al ponovno vzpostaviti red med Goti z atentatom na njihove vodje. Povabil je njihove vodje na gostijo, kjer naj bi razpravljali o njihovi prihodnosti. Poskus se je izjalovil in nekaj vodij je uspelo pre\xc5\xbeiveti, med katerimi je bil tudi Fritigern. Ta se je ponovno pridru\xc5\xbeil svojemu ljudstvu ter za\xc4\x8del pleniti in po\xc5\xbeigati okoli\xc5\xa1ke vasi. Lupicinij je posku\xc5\xa1al zatreti upor in je naglo zbral vojake ter se spopadel z Goti 16 km izven Marcijanopla, vendar je bil pora\xc5\xbeen._NEWLINE_Situacija je bila sedaj kriti\xc4\x8dna. V Trakiji ni bilo nobenega, ki bi se lahko soo\xc4\x8dil z Goti. Preostanki provincialne vojske so bili zadr\xc5\xbeani v klju\xc4\x8dnih mestih, medtem ko je bil vzhodni cesar Valens na pohodu proti Sasanidom, cesar Gracijan (vladar zahodnega dela cesarstva ter njegov ne\xc4\x8dak) pa na kampanji proti Alemanom. Kmalu sta se Fritigernu pridru\xc5\xbeila \xc5\xa1e Sverdij in Kolij, gotska poveljnika v slu\xc5\xbebi Rima, kar je situacijo samo \xc5\xa1e poslab\xc5\xa1alo._NEWLINE_Goti so sedaj dosegli Adrianopel in ga za\xc4\x8deli oblegati vendar so bili zaradi lastne neizku\xc5\xa1enosti neuspe\xc5\xa1ni, kar pa ni ustavilo upora. Fritigernove \xc5\xa1tevilke so se \xc5\xa1e naprej ve\xc4\x8dale, saj se mu je pridru\xc5\xbeilo vse ve\xc4\x8d gotskih (in drugih) su\xc5\xbenjev ter rimskih zapornikov, ki so bili dragocen vir informacij o terenu, lokalni vojski in zalogah \xc5\xbeive\xc5\xbea.\n_START_SECTION_\nBitka pri Ad Salices\n_START_PARAGRAPH_\nValens je spoznal kriti\xc4\x8dnost situacije in je poslal svojega magistra equituma (mojstra konjenice) Viktorja, da bi sklenil mir s Perzijci ter odpoklical nekaj enot iz Armenije. Te je poslal pod poveljstvom Proforuta in Trajana, ki naj bi se gverilsko spopadla z Goti. Prav tako je Gracijana prosil za dodatne enote iz zahoda. Ta je poslal okrepitve pod vodstvom Frigerida in Rihomera._NEWLINE_Vojski sta se zdru\xc5\xbeili blizu mesta po imenu Ad Salices, kjer sta naleteli na gotsko vojsko. Vnel se je boj, ki se je kon\xc4\x8dal neodlo\xc4\x8deno s hudimi izgubami na obeh straneh. \xc4\x8ceprav je bil sam spopad neodlo\xc4\x8den so takti\xc4\x8dno zmagali Goti, saj so kljub hudim izgubam onesposobili edino vojsko v regiji, ki jim je lahko kljubovala ter se tako za\xc4\x8dasno znebili Rimljanov.\n_START_SECTION_\nVojna iz\xc4\x8drpavanja\n_START_PARAGRAPH_\nRimljani si po bitki niso ve\xc4\x8d prizadejali boja ter so raje blokirali vse gorske prelaze, ki so vodili ju\xc5\xbeno od balkanskih gora. Medtem je Valens na mesto Trajana in Proforuta namestil Sturnija, ki tudi postal magister equitum. Frigerid je \xc5\xa1el ju\xc5\xbeno od Beoreje, kjer je varoval prelaze med Ilirikom in centralnim Balkanom. Taktika se je izkazala za uspe\xc5\xa1no in Goti so kmalu imeli te\xc5\xbeave pri pridobivanju \xc5\xbeive\xc5\xbea. Nekateri Goti so iz obupa sklenili zavezni\xc5\xa1tvo z Alani in Huni, ki so nato pre\xc4\x8dkali Donavo. To je re\xc5\xa1ilo Gote saj so Rimljani zaradi ve\xc4\x8djega \xc5\xa1tevila beguncev svoje enote bolj skoncentrirali v ve\xc4\x8djih mestih, da bi prepre\xc4\x8dili uni\xc4\x8denje manj\xc5\xa1ih opori\xc5\xa1\xc4\x8d, kar pa je pustilo ve\xc4\x8dji del pode\xc5\xbeelja nezastra\xc5\xbeenega. Goti so to izkoristili in ga oplenili. Zaradi teh uspehov so tudi posku\xc5\xa1ali pregnati Frigeridove zahodne enote vendar so le-te po naklju\xc4\x8dju odkrile kontingent Gotov pod poveljstvom Farnobija in ga porazile._NEWLINE_Medtem sta se Valens in Gracijan dogovorila za skupni napad nad Gote.\n_START_SECTION_\nAlemanska kampanja in uvod v bitko\n_START_PARAGRAPH_\nGracijan je sedaj poslal velik del svojih enot v Panonijo z namenom pomo\xc4\x8di svojemu stricu (Valensu). Ta novica je preko rimskega vojaka alemanskega porekla pri\xc5\xa1la do Lentinesov (dela Alemanov), ki so hoteli izkoristiti odsotnost rimskih enot na Renu ter so se odlo\xc4\x8dili za napad. Gracijan je bil sedaj prisiljen odpoklicati del svojih enot za obrambo Galije. Alemani so bili na koncu premagani, vendar je to upo\xc4\x8dasnilo cesarjeve na\xc4\x8drte pomo\xc4\x8di svojemu stricu. Valens je medtem imenoval Sebastijana, zahodnega generala, za magista milituma, ki naj bi reorganiziral trakijske enote. Ta je izbral 2000 mo\xc5\xbe ter za\xc4\x8del biti gverilsko vojno z Goti, medtem ko je Valens zbiral voje sile._NEWLINE_Sebastijan je bil v svojih operacijah uspe\xc5\xa1en ter mu je uspelo v zasedah premagati kar nekaj gotskih deta\xc5\xa1majev, zato se je Fritigern odlo\xc4\x8dil zdru\xc5\xbeiti svoje sile da bi lahko odgovoril na rimsko gro\xc5\xbenjo. Valens je do tedaj zbral svoje sile v Melanthiasu, medtem ko je bil Gracijan blizu Donave. Po poro\xc4\x8danju Amijana Marcelina naj bi si Valens ob novici o ne\xc4\x8dakovih in Sebastijanovih uspehih \xc5\xa1e sam hotel prisvojiti ko\xc5\xa1\xc4\x8dek slave ter je zato mar\xc5\xa1iral proti Adrianoplu._NEWLINE_Frtitigern medtem ni miroval. Napredoval je ju\xc5\xbeno kjer je nameraval presekati rimske oskrbovalne linije. Rimska izvidnica je to izvedla in Valens se je ustalil izven Adrianopla. Valens se je sedaj odlo\xc4\x8dal ali naj se spopade z Goti ali po\xc4\x8daka na Gracijanove okrepitve. Ve\xc4\x8dina njegovih oficirjev je bila mnenja naj po\xc4\x8dakajo na okrepitve, vendar ker so Valensovi izvidniki poro\xc4\x8dali, da ima Fritigern samo okoli 10 000 mo\xc5\xbe in ker si je Valens \xc5\xbeelel slave se je na koncu odlo\xc4\x8dil za napad._NEWLINE_Medtem ko so se Rimljani pripravljali na bitko je v kamp prispel kr\xc5\xa1\xc4\x8danski duhovnik, ki ga je Fritigern poslal, da bi z Valensom sklenil mir. Ta je dogovor zavrnil.'